SA ekonomie nou sterker as voor Covid-19(Argieffoto: pexels) Die Suid-Afrikaanse ekonomie het nou ŉ vlak van voor die Covid-19-pandemie bereik en het verrassende groei in die derde kwartaal van die jaar getoon. Syfers van Statistieke Suid-Afrika (StatsSA) wys die ekonomie het in die derde kwartaal met 1,6% gegroei, heelwat meer as wat aanvanklik voorspel is. Agt van die tien bedrywe wat gemeet word, het ŉ styging in ekonomiese uitsette getoon. Landbou, bosbou en visserye het met 19,2% toegeneem en het die grootste positiewe bydrae gelewer. Die styging word hoofsaaklik toegeskryf aan ŉ toename in die produksie van oesgewasse en tuinboukundige produkte. The size of the economy now exceeds pre-pandemic levels. Real gross domestic product (GDP) for Q3:2022, measured by production, was R1 161 billion (constant 2015 prices) in the third quarter. Join #StatsSA on @SABCNewsOnline at 12h30 for more.More here: https://t.co/PdY4Nyu69N pic.twitter.com/Yu53PSoYW8 — Stats SA (@StatsSA) December 6, 2022 Die finansiële, eiendom- en sakedienstebedryf het die tweede grootste bydrae gelewer en het met 1,9% gegroei. Dit is die grootste ekonomiese bedryf en ŉ verandering in dié syfer het gewoonlik ŉ noemenswaardige uitwerking op die BBP, sê Stats SA. Konstruksie, handel, vervoer, asook berging en kommunikasie het ook ŉ bestendige kwartaal agter die rug danksy verhoogde ekonomiese aktiwiteit in padvervoer, vervoersteundienste en kommunikasiedienste. Die vervaardigingsbedryf het ook ŉ noemenswaardige positiewe bydrae gelewer en uitsette is hoofsaaklik versterk danksy die motorbedryf, voedsel- en drankbedryf en metaalproduksie. Die persoonlike dienste- en nutsdienstebedryf (krag, gas en water) het in die derde kwartaal ingekrimp. Kwaai beurtkrag het egter ŉ uitwerking op veral klein sakeondernemings in die dienstesektor gehad en gemeenskap- en persoonlike dienste het in die derde kwartaal gekrimp. Die koronaviruspandemie het groei sowat twee jaar lank gepootjie en werklike BBP het in die eerste kwartaal van die jaar weer die vlak van voor die pandemie bereik. Die herstel was van korte duur, met BBP wat in die tweede kwartaal met 0,7% ineengekrimp het, hoofsaaklik weens wydverspreide oorstromings in KwaZulu-Natal. Die 1,6%-toename in die derde kwartaal beteken ook werklike BBP is nou op die hoogste vlak nog en het die vorige kerf van R1 152 miljard in die vierde kwartaal van 2018 verbygesteek. Daar is egter kommer dat groei in die vierde kwartaal ŉ insinking kan beleef weens voortgesette beurtkrag en die staking wat Transnet in Oktober bykans lamgelê het.